# Llegeix el text següent amb atenció:

ROSINA (*a Eduard*): Miri, com és el meu marit. No se’n recordava que avui fa un any del naufragi i del salvament. EDUARD: Sembla mentida!

ROSINA: Per tot el que no sigui la seva dèria, resulta l’home més distret del món. Ah, però a l’hora de dinar tindrà una sorpresa!

ORIOL: Una sorpresa? Ja sé, ja sé! Aquesta nit dues o tres vegades m’ha passat pel cap aquesta idea: no podem trigar gaire a menjar mongetes.

ROSINA (*amb desil·lusió*): Oh! Ho has endevinat...

(*Es dedica a preparar el dinar; entra i surt de la cabana. Només de tant en tant, para una mica d’atenció a la conversa.*)

ORIOL: Ho he pressentit. L’única flaquesa física que he experimentat d’ençà del naufragi és aquesta mena de passió per les mongetes. Ho confesso. Al voltant d’aquesta menja modesta, s’han aplegat totes les meves enyo- rances d’home civilitzat.

EDUARD: Ets admirable, Oriol. Et basta el tast d’un petit llegum per refer la sabor de tota una cultura.

ORIOL: Us en rieu! No hi fa res. De tota manera, estic content. Entre totes les tasques que heu acomplit en pro de la comunitat cap com aquesta de treure d’una sola llavor tota una collita. Vàreu inscriure això en el dietari, oi? Em sembla que la solemnitat de l’esdeveniment exigeix una lectura... Ens hem d’afanyar a crear una tradició litúrgica.

EDUARD: Teniu raó! *(To lleument oratori.)* La litúrgia canalitza les penes i endega les alegries. **Un ritual, per salvatge que sigui, és un començ d’ordre**... Les religions...

ORIOL *(Sempre amb bon humor)*: Prou! Aneu a cercar el dietari. *(A Rosina.)* Rosina, suspèn un instant el teu tràfec. Anem a llegir una pàgina il·lustre, anem a recordar una efemèride gloriosa.

EDUARD *(Que ha tornat amb un diminut carnet de notes, es posa a llegir*): ‘Avui, 3 de juny de 1930, vuitè dia del nostre naufragi, hem fet una troballa transcendental. En una butxaca del vestit de Mr. Smith, la maleta del qual fou capturada abans-d’ahir, hi havia una capsa. Dins la capsa, pastilles de menta. Entre les pastilles, una mon- geta, aparentment en bones condicions. Hem aprovat de provar el conreu de la mongeta.’

CARLES SOLDEVILA, *Civilitzats, tanmateix!*

# Contesta les preguntes següents:

NOM:

a Quin creus que deu ser l’argument de l’obra? Fixa’t en el títol.

b Creus que es tracta d’un poema dramàtic o d’una comèdia burgesa? Digues què t’ho fa pensar.

c Quin és el gran èxit que segons Oriol ha aconseguit Eduard?

d Com interpretes la frase en negreta? Pots posar algun exemple de la realitat?

1. Digues de quina paraula provenen els mots següents:

a salvament: c litúrgia:

b solemnitat: d gloriosa:

1. Escriu una breu presentació i un currículum perquè et tinguin en compte per a cobrir una plaça de “redactor oficial del dietari del naufragi”. La teva tasca consistiria a observar les diferents activitats i novetats del dia i a fer-ne un petit resum al vespre. Per a fer-ho:

a Comença amb una presentació breu sobre qui ets, quins estudis i títols tens que vols que et valorin per a la feina i explica per què estàs interessat en la feina.

b Comença el currículum amb les teves dades bàsiques; no te’n deixis cap.

c Continua el currículum amb tots els aspectes formals que un document d’aquest tipus ha de contenir.

d Inclou en un darrer apartat aspectes rellevants que creguis que haurien de tenir en compte a l’hora de valorar la teva candidatura i que estiguin especialment relacionats amb el lloc de treball (habilitats, experiències viscudes...).

NOM: